钦定古今图书集成/理学汇编/学行典/第225卷 > 《孝义传序》隋·书
## 钦定古今图书集成/理学汇编/学行典/第225卷 > 《孝义传序》隋·书

《孝经》云：“夫孝，天之经也，地之义也，人之行也。”《论语》云：
“君子务本，本立而道生。孝悌也者，其为仁之本与！”《吕
览》云：“夫孝，三皇五帝之本务，万事之纲纪也。执一术
而百善至，百邪去，天下顺者，其惟孝乎！”然则孝之为
德至矣，其为道远矣，其化人深矣。故圣帝明王行之
于四海，则与天地合其德，与日月齐其明；诸侯卿大
夫行之于国家，则永保其宗社，世守其禄位；匹夫匹
妇行之于闾阎，则播徽烈于当年，扬休名于千载。此
皆资纯至以感物，故圣哲之所重。田翼、郎方贵等，阙
稽古之学，无俊伟之才，并能任其自然，情无矫饰。笃
于天性，勤其四体，竭股肱之力，尽爱敬之心，自足膝
下之欢，忘怀轩冕之贵。不言之化，人神通感，虽或位
登台辅，爵列王侯，禄积万锺，马逾千驷，死之日曾不
得与斯人之徒隶齿，孝之大也，不其然乎？故述其所
行为《孝义传》。